Nora Wilhelm

D **Nora Wilhelm** (* 25. Mai 1993 z Aarau) isch e Schwyzer Aktivischti un Social Entrepreneur fir d Zyl vu dr Agenda 2030. Si isch Mitgrinderi vu dr Iniziative «collaboratio helvetica» un isch vu dr UNESCO as *Young Leader* uuszaichnet wore.

## Lääbe
D Nora Wilhelm isch z Meyrin uf d Schuel gange un isch frie dur di internazional Uusstrahlig vu Gämf bregt wore. In ire Juged isch si as Aktivischti, Freiwilligi un Praktikanti fir Entwickligs-NGO bi verschidene UN-Jugedkumferänze mitgmacht un het si im Europäische Jugedbarlemänt (EJP) engaschiert. Si het vu 2014 bis 2016 s EJP Schwyz bresidiert un derno d Brojäktlaitig vun ere Internazionale Session (Laax 2016) ibernuu, wu Jugedligi vu Europa unter dr Schirmherrschaft vum Bundesrot Didier Burkhalter zämebrocht het. As „Millennial“ kritisiert si, ass d Bolitik nume gege Simptom kämpft un ass mer si z wenig mit dr Grundursache vu dr gsellschaftlige Rusforderige vu unsere Zyt ussenandersetze duet. Si plediert fir e sterker Sischtemdänke no Otto Scharmer, Donella Meadows un Peter Senge.

Si het Internazionali Bezieige an dr Uniwersitet St. Galle studiert un e Master in Sozialer Innovazion an dr Universität Cambridge gmacht. Si wohnt z Bärn.

Anne 2023 het si s *well • change atelier* mitgrindet, wu chunscht-basierti Prozäss un Wärchzyg fir d Ferderig vu Verbundehait un Kreativitet un fir e besseri Zuechumft aabietet.

## Wirke
As Co-Grinderi vu «collaboratio helvetica» vernetzt si syt 2017 Aktivischte*ne, wu d 17 Zyl vu dr Agenda 2030 fir nohhaltigi Entwicklung (SDGs) vu dr Verainte Nazione (UN) in dr Schwyz firschibringe. Dur verschideni Forme vum Zämeschaffe un dur soziali Innovazion wän si ne sischtemische Wandel zue meh ekologischer Noohaltigkeit, Mänschligkeit un Gmainwohl in dr Schwyz aastoße. D Nora Wilhelm dritt an Hochschuele un an Veraastaltige vum effetlige un privatwirtschaftlige Säkter uf.

* Zum Uftakt vu dr SDG-Ringvorläsig vu dr ETH Züri isch d Nora Wilhelm Keynote-Speakeri gsii.
* D Diräkzion fir Entwicklig un Zämenarbet (DEZA) het si as Keynote-Spekeri an d Johreskumferänz vu dr Schwyzer Entwickligszämenarbet 2019 glade.
* Am TEDx Lozärn het si mit ire Red «The Hidden Variable of Societal Transformation» uf si ufmerksam gmacht.

## Uuszaichnige
D Jury vu Forbes 30 under 30 het d Nora Wilhelm 2020 uf d Lischt vu dr 30 Schwyzer Lyt unter 30 gsetzt. Si zaichnet Lyt uus, wu mit unternämerischem Dänke un innovative Idee d Probläm vu dr Zyt aagehn.

D Nora Wilhelm isch aini vu dr 35 Finalischtene fir dr «Young Champions of the Earth» Bryys 2020 gsii, wu dur s Umwältprogramm vu dr Verainte Nazione (UNEP) vergee wird.

Die Junior Chamber International (JCI) Switzerland würdigte Nora Wilhelm 2019 für ihren außergewöhnlichen Einsatz in der Kategorie Umwelt und Ethik.

Anne 2018 isch d Nora Wilhelm vu dr International Youth Foundation as aini vu 20 Young Global Leaders uuszaichnet wore, wu d Zyl vu dr Agenda 2030 mit Noodruck verfolge un uf Veränderige wirke dien. S Aidgnessisch Departemänt fir uuswärtigi Aaglägehaite (EDA) het si nominiert ghaa.

Anne 2018 het d Zytschrift annabelle d Nora Wilhelm as aini vu 80 Schwyzer Macherne uuszaichnet.

## Weblink

* Persenligi Websyte
* Websyte vu dr «collaboratio helvetica»

## Fueßnote